Tarmo Pikner: valget inimest oodates - Arvamus
Tarmo Pikner: valget inimest oodates
30. juuli 2018, 18:21
Stroomi rand 27. juulil.
Kui oled sündinud valgena, ole valge, soovitab kolumnist Tarmo Pikner.
Oot-oot, millist valget inimest teie mõtlesite? Kas valgeid eurooplasi, europiide? Mis mõttes – palju neid veel järel on? Või ootate valgete viikingisõdalaste naasmist? Mis te nüüd, ma mõtlesin neid inimesi, kes sündinud valgetena ja tahavad ilmtingimata pruuniks saada. Vähemalt teiseks juuniks.
Üleilmseid moetrende tähele pannes on mind paelunud kaks küsimust: millal ometi tuleb valge inimene jälle moodi (tähendab: päevitamata inimene) ja millal vallutavad pidusaale lõhkirebitud frakikuued (sarnaselt lõhkirebitud teksapükstega).
Viimasega on lihtsam. Ennustan, et kümne aasta pärast on päris tavaline, et Saaremaa ooperipäevade hiigel-kilehallis istuvad igati viksid ja viisakad inimesed, lõhkikistud pintsakud ja jakid seljas, sest räbaldatud teksapüksid ongi juba ära tüüdanud ja trendist väljas.